AlexejDobrolubov/national_council_slovak_2010 huggingface dataset:
23. schôdza NR SR - 1.deň - B. popoludní
Dátum: 2021-01-26
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

201. Ja ďakujem mojim predrečníkom, obidvom pánom poslancom, lebo ja s tým súhlasím. A pravda je taká, že hlavne Bratislava teda dopláca na to, že skutočne tá, tá poddimenzovanosť tu je taká, aká je, a otázne je, či by sme nevedeli, neviem, či v tomto, alebo v nejakom ďalšom nastavení nejakým spôsobom narábať aj s informáciou, že v Bratislave reálne žije možno o 150-tisíc ľudí viac, ako tu má trvalé bydlisko, čím, samozrejme, Bratislava prichádza o podielové dane. Tí ľudia tu žijú celoročne, ale nahlásené svoje trvalé bydliská majú niekde inde. Čiže možno by prišlo vhod nejakým spôsobom snažiť sa narábať aj s týmto údajom, pretože to práve, to práve Bratislave spôsobuje poddimenzovanosť finančnú. Ďakujem.
23. schôdza NR SR - 1.deň - B. popoludní
Dátum: 2021-01-26
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

137. Vážený pán predseda, vážený pán minister, ja nadviažem na to, čo povedal môj, môj, jeden z mojich najmladších kolegov, ja jedna z najstarších. Laurenčík, Milan, podpredseda NR SR 138. Pani poslankyňa, máte reagovať na rečníka. Kozelová, Monika, poslankyňa NR SR 139. Áno, ja jedna z najstarších budem nadväzovať a súhlasím so všetkým, čo môj kolega povedal, a pevne verím aj ja, že celý materiál prerokujeme, skutočne prerokujeme a veľmi dôsledne v pléne, pretože tá situácia je z roka na rok horšia a horšia. A ja som naozaj rada, že máme takého ministra životného prostredia, akého máme, a že sa nepozerá cez prsty, ale vidí, kde naozaj problémy sú. Ja nemôžem zabudnúť na rok 2016, keď na Štrbskom plese vyhynula posledná ryba Sih maréna. To bola jedinečná, to bol jedinečný živočích, ktorý žil iba na Štrbskom plese. Došli sme o celú populáciu a došli sme preto, že úradníci nekonali, nechali pokojne rozrastať sa stavbám okolo celého Štrbského plesa, nechali pokojne ľudí hrať si konské pólo na Štrbskom plese a výsledok sme pocítili v roku 2016 nielen my, ale všetci, ktorí sa o zvieratá zaujímajú. Ja dúfam, že to bol posledný druh, ktorý na Slovensku vyhynul, a že aj prístupom k tomuto materiálu tomu zabránime. Takže ďakujem veľmi pekne, že naozaj stojíte aj jeden, aj druhý za tým, čo ste povedali, a ja som na to hrdá. Ďakujem.
23. schôdza NR SR - 1.deň - B. popoludní
Dátum: 2021-01-26
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

89. Ja s vami súhlasím, pán poslanec. Rovnako ako súhlasím s tým, aby, aby tento materiál bol prijatý. V každom prípade GMO nepatrí nieže na stoly, ale v žiadnom prípade už ani do tela žiadneho človeka. Tak ako do nich nepatria kurence kŕmené Penicilínom a potom sa čudujeme, že deti sú rezistentné na antibiotiká. Takisto nepatrí žiadne GMO ani na polia, ani do brucha nikoho, ani, ani, čo sa ľudí týka, ani, čo sa zvierat týka, a s týmto absolútne ja plne súhlasím aj s pani poslankyňou Halgašovou, ktoré sme sa o tom bavili. Čiže ja v každom prípade budem hlasovať za prijatie a rozhodne som za likvidáciu GMO na našich poliach. Takže ďakujem za to.
22. schôdza NR SR - 2.deň - B. popoludní 2
Dátum: 2021-01-14
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

69. Ja ďakujem aj pánovi poslancovi Dostál... aj pánovi Dostálovi, lebo, samozrejme, nie všetci sme tu dlhšiu dobu a nie všetci vieme, čo máme robiť. Ja len na margo tých vecí, ktoré prečítala, prečítala Monika Kavecká. My sme, páni, my sme, páni a dámy, my sme poslanci, rokujeme neustále a nepretržite. Tak ako všetci ostatní, aj my sme dostali niektoré veci skutočne veľmi krátko a skutočne nikto z nás nie je komfortný s tým, akým spôsobom idú tieto pozmeňováky do pléna. Je COVID. To tu nebolo za celú tú dobu, čo existuje tento parlament. Nikto nevie, akým spôsobom sa s tým vysporiadať, a riešime veci, ktoré sú potrebné pre to, aby sme ochránili životy ľudí tejto krajiny. Nesmejeme sa z toho, nemáme z toho zábavu. Ja vás pekne poprosím, naozaj, pre nikoho to nie je ružové, všetci možno vyzeráme ako blázni voči, voči vlastným voličom, ale nerobíme to zo srandy. A ani nás to nenapadne. Čiže, prosím vás, chovajme sa ako poslanci, a nie ako ľudia, ktorí si na tom vytĺkajú nejaké politické nezmysly, lebo toto nie je o politike, toto je proste o životoch. To je celé.
18. schôdza NR SR - 11.deň - B. popoludní
Dátum: 2020-12-10
Poslanec: Kozelová, Monika (OĽANO)
Druh vystúpenia: Vystúpenie v rozprave

36. Ja ďakujem, lebo mne naozaj išlo o tie právnické osoby, takže a v podstate ja som čakala a vlastne to, čo bolo dôležité pre mňa, bola by som vedela odpovedať, kedy príde výzva, na ktorú by mohli zareagovať. Čiže ja som pre túto otázku odpoveď momentálne dostala. Takže ďakujem.
72. schôdza NR SR - 3.deň - B. popoludní
Dátum: 2022-09-21
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

28. Ďakujem veľmi pekne. No ja mám štrnásťročného syna, takže mám veľmi rýchly a pohotový reporting z toho, čo sa deje v školách a v športových kluboch a podobne. Takže (povedané so smiechom) to bol podnet, prečo, prečo som sa o to začal zaujímať. A ďakujem, kolegyňa Lucka Drábiková, za to, čo si povedala a hlavne si spomenula niečo, čo som ja zabudol spomenúť, a to je to, že naozaj toto vytvára závislosť, veľmi silnú závislosť od nikotínu a to, samozrejme, je niečo iné ako závislosť od cigariet a možno to tak nevidieť a necítiť, ale je to taká istá závislosť a ja si myslím, že práve preto s tým treba veľmi tvrdo bojovať. Ďakujem.
72. schôdza NR SR - 3.deň - A. dopoludnia
Dátum: 2022-09-21
Poslanec: Kremský, Peter (OĽANO)
Druh vystúpenia: Vystúpenie v rozprave

60. Ďakujem za slovo, pán predsedajúci. Vážené kolegyne, vážení kolegovia, ctená snemovňa, chcel by som sa vyjadriť k tomuto návrhu zákona. Chcel by som poďakovať predkladateľom, že tak trošku suplujú ministerstvo hospodárstva, od ktorého by sme určite čakali, že bude stáť na strane občanov a bude pripravovať návrhy, ktoré by mali zlepšiť ich pozíciu a nebude stáť na strane energetických firiem. Myslím si, že na Slovensku máme situáciu, keď energetické firmy majú veľmi silné postavenie a pritom je to silne regulovaný trh. Veľmi často sú to firmy, ktoré sú v podstate monopolné, regulované. Napriek tomu ich postavenie často je neprimerané voči tomu, ako, aké postavenie majú odberatelia, hlavne tí malí, ku ktorým patria, samozrejme, aj domácnosti. Dalo by sa teda očakávať, že ministerstvo hospodárstva bude pripravovať návrhy, ktoré posilnia postavenie odberateľov a dajú im určitú ochranu voči zneužívaniu tohto dominantného postavenia. V posledných dňoch sa napríklad ku mne dostalo viacero prípadov, keď dodávatelia elektriny alebo plynu zavádzajú svojich klientov, telefonujú im, že im nemôžu dodávať plyn a elektrinu, že im nemôžu dodávať za dobré ceny, že musia skončiť zmluvu, že si musia nájsť iného odberateľa a vlastne uvádzajú týmto svojich zákazníkov do omylu. Viem, že to vyšetruje Úrad pre reguláciu sieťových odvetví. Samozrejme, nesúvisí to celkom s týmto zákonom. Uvádzam to len ako príklad. A preto som veľmi rád, že prišiel takýto návrh, ktorý v podstate umožňuje odberateľom brániť sa. Umožňuje odberateľom dostať včas informáciu o ich situácii, riešiť svoju situáciu. Samozrejme, nerád by som podporoval nejaké neplatičstvo alebo niekoho, kto chce ako keby sa vyhnúť plateniu svojich účtov. Na druhej strane je veľmi dôležité, aby odberateľ mal presné informácie, aby mal možnosť nájsť pomoc v prípade, že nedokáže zaplatiť svoje účty. A o to je vlastne dôležitejšia takáto úprava v týchto ťažkých časoch, keď vidíme, že ceny energií sa úplne vymkli z kĺbov a trh s elektrinou špeciálne, ale aj plynom sa v podstate rozpadol v Európe. Takže chcem oceniť ešte raz vlastne tento úmysel predkladateľov a, samozrejme, veľmi radi ho podporíme. A možno, ešte raz opakujem, že všetky tieto jednotlivé novely zákona o energetike možno by bolo najmúdrejšie spojiť do jednej a možno formou pozmeňujúceho návrhu k vládnemu zákonu o energetike, ktorý tiež vlastne je na tejto schôdzi v druhom čítaní, vlastne vytvoriť jeden spoločný zákon, aby sme vlastne nevytvárali nejaký zmätok a chaos v tom, že bude naraz niekoľko noviel zákona o energetike. Ale myslím si, že je to naozaj veľmi dobrý návrh a radi ho podporíme. Ďakujem.
72. schôdza NR SR - 3.deň - A. dopoludnia
Dátum: 2022-09-21
Poslanec: Kremský, Peter (OĽANO)
Druh vystúpenia: Vystúpenie v rozprave

28. Ďakujem, pán predsedajúci. Vážení kolegovia, vážené kolegyne, ctená snemovňa, chcel by som len krátko sa vyjadriť k návrhu kolegov Svrčeka a Gogu k zákonu o energetike. V podstate veľmi sa zhodujem s tým, čo už povedal predkladateľ, že tu riešime problém, ktorý vznikol na júnovej schôdzi schválením pozmeňujúceho návrhu kolegu Radovana Kazdu, ktorý bol odsúhlasený aj s vtedajším vedením ministerstva hospodárstva. Týmto návrhom sa podarilo v podstate veľkým odberateľom plynu presadiť niečo, čo sa im dlhé-dlhé roky nepodarilo presadiť cez obidve vlády Roberta Fica a teda aj Petra Pellegriniho. Teraz sa im to podarilo presadiť cez pána ministra hospodárstva, vtedajšieho, Richarda Sulíka a poslancov SaS. Je to zmena, ktorá prináša veľké riziko pre drobných odberateľov plynu hlavne, pretože hrozí, že sa im môžu prudko zvýšiť distribučné poplatky cez to, že veľkí odberatelia si jednoducho postavia vlastný plynovod a odpoja sa od distribučnej siete. Žiaľ, ten pozmeňujúci návrh sa prijímal tak rýchlo, že sme si ho nestihli poriadne preštudovať a nestihli sme vlastne preštudovať si dopady tohto pozmeňujúceho návrhu a práve týchto, tohto jedného bodu na fungovanie distribučnej siete plynu a práve preto to teraz, žiaľ, musíme opravovať. Ja som, asi viete, je to v zozname návrhov alebo noviel, ktoré sa rokujú na tejto schôdzi, ja som tiež pripravil novelu zákona o energetike, ktorá rieši tento problém trošku inak. A napriek tomu oceňujem to, že sa tomu venovali aj kolegovia zo SME RODINA. Škoda, že sme o sebe nevedeli, možno sme mohli pripraviť jeden spoločný návrh a, samozrejme, medzi tým sa vymenilo vedenie ministerstva hospodárstva a nový minister hospodárstva tiež je teda za to, aby sa takáto zmena vrátila naspäť a má o tom tiež určitú predstavu. Čiže odporúčam vlastne, aby v prvom čítaní sa tieto návrhy schválili a po vzájomnom rokovaní pripravíme vlastné riešenie, ktoré bude aj koordinované s ministerstvom hospodárstva a ktoré pripraví vlastne ako keby najlepšie, najlepší variant. Takže ešte raz ďakujem, že sa tejto téme venujete a myslím si, že toto je veľmi dôležité, aby, aby takáto spätná zmena prebehla, aby sme v podstate zachránili účty občanov tejto republiky a tak isto malých podnikateľov, ktorých, ktorí by najviac vlastne takouto zmenou utrpeli. Takže ďakujem.
72. schôdza NR SR - 2.deň - A. dopoludnia
Dátum: 2022-09-20
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

40. Ďakujem, pán predsedajúci. Chcem tiež poďakovať kolegovi poslancovi Vetrákovi, predsedovi ústavnoprávneho výboru, za jeho kvalifikované vysvetlenie. Myslím si, že veľmi ťažko človek, ktorý nemá skúsenosti s ústavným právom, môže posúdiť túto otázku. A myslím si, že naozaj takáto, takáto úprava ústavy si vyžaduje poctivú diskusiu a tá poctivá diskusia tu neprebieha. Žiaľ, tu prebieha politická diskusia, nie ústavnoprávna. Politická diskusia je to preto, že vlastne opozícia tento návrh zobrala ako dobrú príležitosť, aby si kopla do vlády, aby si kopla do koalície a aby, aby podporila niečo, v čo dúfa, že jej pomôže vlastne zhodiť vládu a dostať sa k moci. Ja si myslím, že toto je hlavný dôvod. Ja si myslím, že niektoré ustanovenia tohto zákona ani nie sú že úplne bludné a dalo by sa nad nimi aj uvažovať, ale nie ako nástroj politického boja. Vy to užívate ako nástroj politického boja. Už tá platnosť zákona od 1.1. 2023 na to ukazuje. Ak by toto bolo naozaj poctivé, tak by to mohlo platiť až od termínu ďalších volieb, pretože, pretože použiť to len na to, aby, aby ste zhodili vládu je jednoducho nepoctivé. To sa tak nerobí. Pravidlá sa stanovujú dopredu a stanoviť počas hry pravidlá a zmeniť ich, to je ako keby ste vo futbale počas hry povedali, že á, teraz môžte hrať aj rukami desať minúť alebo odteraz. To proste sa tak jednoducho nerobí.
71. schôdza NR SR - 1.deň - B. popoludní
Dátum: 2022-09-13
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

128. Ďakujem, pán kolega Gyimesi, že si to tu tak zrekapituloval a myslím si, že presne toto je dôkaz tejto kauzy, ktoré si spomínal a ktoré si konkrétne pomenoval aj s vyčíslením toho, toho obrovského ukradnutého majetku štátu, štátu, majetku občanov, každého z nás, ktorý sa tu realizoval počas Ficových vlád. A presne toto je dôkaz toho, prečo ľudia zo SMER-u 1 a SMER-u 2, HLAS-u dokážu preciedzať komára, ale toho obrovského slona, ktorý je v tejto miestnosti a ktorého vidieť a ktorého nevidieť, je veľké umenie, lebo ho vidieť. Toho slona nechcú vidieť a toho dokážu prehliadnuť okamžite. A ja verím, že sa to veľmi ťažko počúvalo, však napokon nebol tu ani len jeden poslanec HLAS-u a aj zo SMER-u tu nikto nebol v jeden čas, vytratili sa proste ako smrad, pretože takéto veci sa veľmi ťažko počúvajú. A keď tu pán Suja spomína nejakú kauzu stotisíc (reakcia z pléna), ja reagujem na Gyimesiho (reakcia z pléna), tú kauzu, tú kauzu priniesol... (Prerušenie vystúpenia predsedajúcim.) Grendel, Gábor, podpredseda NR SR 129. Áno. Pán poslanec, poprosím vás, nemusíte trieskať, pán kolega, pokojne zostaňte a vy reagujte, prosím, na poslanca Gyimesiho. (Povedané súbežne s rečníkom.) Kremský, Peter, poslanec NR SR 130. ... bulvár s tým, áno, tú spomínanú kauzu priniesol bulvár s tým, že Imrecze a Zurian sa rozprávali o tom, že vraj počuli, že. Tak toto je dôkaz? Toto sú svedkovia? Veď nebuďte smiešni. Aspoň si nájdite dôvody, ktoré sú hodnoverné. Takže ďakujem, že si to zrekapituloval a myslím si, že naozaj bolo by dobré, aby sme tu počuli reálne argumenty a nie takéto zámienky. Ďakujem.
71. schôdza NR SR - 1.deň - B. popoludní
Dátum: 2022-09-13
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

118. Ďakujem, pán predsedajúci. Pán Susko, no toto už je úplne zábavné, že vy si najprv poviete, že všetky doterajšie vystúpenia potvrdzujú to, ako sa tu robia podvody a krádeže. No však všetky doterajšie vystúpenia boli vašich súkmeňovcov zo SMER-u alebo SMER-u 2, čiže HLAS-u. Čiže, samozrejme, že oni budú potvrdzovať to, čo vy hovoríte, pretože ste z jednej partie a sami si to sebe potvrdzujete a ste v tom veľmi spokojní, že si žijete v tej svojej bubline. Ale proste je to tak, že všetko sa raz ukáže, každý podvod raz vyjde na povrch. A to, že polícia teraz vaše podvody odhaľuje, že ukazuje tie veci, ktoré mali byť skryté, nuž taká je história, taký je čas. Čas všetko ukáže. Aj v Biblii je napísané, že veci, ktoré sa šepkali do ucha, sa budú rozhlasovať zo striech. A teraz vy ste došli do tohto štádia a vidíte to, že to tak je. Čo človek rozsieval, to bude aj žať. A to, že sa opierate o bulvárne médiá, to beriete ako dôkazy, že keď bulvár napíše niečo, čo ani sa nedá overiť a pravdepodobne to ani nie je pravda, tak to je pre vás dôkaz, ktorý jednoznačne svedčí o niečom. Veď toto je smiešne. Keby sme my brali všetky bulvárne informácie, ktoré o vás vyšli, a ktoré napísali aj o Robertovi Ficovi alebo o niekom inom ako pravdu, tak už dneska by sme, neviem, kde boli všetci. Asi niekde medzi Eskimákmi by sme ušli. Ale proste treba vychádzať z faktov. Treba vychádzať z dôkazov. Toto jediné platí pred súdom. Takže tam vás chcem vrátiť. Toto bolo celé také propagandistické vystúpenie, ktoré ste si pekne pripravili a napísali, ale nemôžete sa odvolávať sami na seba a sami seba potvrdzovať. Lebo to je žalostne málo. Ďakujem.
71. schôdza NR SR - 1.deň - B. popoludní
Dátum: 2022-09-13
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

86. Vážený pán odborný gigant Šutaj Eštok, so záujmom som si vypočul aspoň záver vášho príhovoru. Porozprávali ste nám o tom, ako ste zvracal a podobne. No neviem, či na toto sme naozaj zvedaví. Ja som veľmi prekvapený, že ste tak nezvracal, keď ste robil pre pána Kičuru, ktorý si zbieral zlaté tehličky. Som veľmi prekvapený, že ste tak nezvracal, keď zabili Jána Kuciaka a Martinu Kušnírovú a vy ste slúžil tejto, tomuto režimu, ktorý to spôsobil, ktorý pustil mafiu na najvyššie miesta polície. Čudujem sa, že ste tak nezvracal, keď sa tu vypaľovali podnikatelia vedením Finančnej správy, keď sa oligarchovia cez svoje firmy dostávali ako dodávatelia IT systémov do najväčších štátnych organizácií a špičky SMER-u a teraz HLAS-u za to brali provízie, ktoré sa teraz objavujú. Čudujem sa, že vtedy ste tak nezvracal, vtedy ste bol veľmi spokojný. Viete prečo? Lebo ste z toho ťažil, lebo ste na tom zarábal takisto jak všetci ostatní. A jedna vec čo sa vám podarila. Naučiť sa v SMER-e v takom tom mladom veku, teda musíte byť pomerne učenlivý, ste sa naučil urobiť z čierneho biele a z bieleho čierne. To je veľké umenie, to vedeli kedysi komunisti, vedeli to fašisti, vedeli to všetci extrémisti, že svoju propagandu postavili na tom, že biele je čierne a čierne je biele. To vám teda gratulujem. Ďakujem.
71. schôdza NR SR - 1.deň - B. popoludní
Dátum: 2022-09-13
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

70. Ďakujem, pán predseda. Pani kolegyňa Denisa Saková, ja som veľmi rád, že ste sa tu vyjadrila, pretože vy ste bývalá ministerka vnútra a vy ste človek, ktorý bol právom označený za pravú ruku Roberta Kaliňaka. Pracovali ste na ministerstve vnútra od roku 2007. Poznáte to tam veľmi dobre ako svoje boty, ako sa hovorí. A vy ste to tu zarecitovala veľmi pekne, dojemne. Ale chcem vám ja niečo prečítať, niečo čo hovorí Bernard Slobodník, bývalý šéf finančnej polície NAKA. Slobodník sa zmienil aj o tom, že by nebolo možné, aby Bödör riadil tak direktívne a sebavedome políciu, ak by nemal politické krytie. Bol som prítomný, keď Bödör telefonoval s niekým a povedal mi: "Buď ticho volá mi Fiko alebo volá mi šéf," opisuje Slobodník. Nešlo však len o Roberta Fica, pokračuje, podobne bol prítomný aj pri telefonátoch Bödöra s Kalim, Bélom alebo kapitánom. Takéto rozhovory boli viaceré, bol som pri nich osobne účastný. Advokáta zaujíma, prečo Slobodník vôbec rešpektoval Bödöra, prečo ho prijal za svojho tieňového šéfa. Ten odpovedá, že rešpekt si zabezpečil Bödör hneď pri úvodnom pohovore, ktorý mal ešte predtým, než sa stal riaditeľ Národnej jednotky finančnej polície. Stretnutie s ním som musel absolvovať za prítomnosti pána Gašpara v budove Bonulu v roku 2014 a tak ďalej. Toto je to, čo vy ste zaviedli na ministerstve vnútra, že nitrianska mafia, vy ste tiež z Nitry, viete, o čom hovorím. Nitrianska mafia riadila políciu, vyberala vysokých policajných funkcionárov.
66. schôdza NR SR - 6.deň - B. popoludní
Dátum: 2022-06-22
Poslanec: Kremský, Peter (OĽANO)
Druh vystúpenia: Vystúpenie v rozprave

81. Vážený pán predseda, vážení kolegovia, dámy a páni, tiež sa chcem ospravedlniť, že došlo k nedorozumeniu v komunikácii. Ďakujem pánovi ministrovi Sulíkovi za to, že mi vyšiel v ústrety. Je to naozaj veľmi krátky pozmeňovák, ktorého cieľom je, aby sme znížili byrokraciu v prípade nových zdrojov elektrickej energie z obnoviteľných zdrojov, to znamená, aby keď to trošku preženiem, ak sa družstevníci rozhodnú dať si na kravín kolektory slnečné, aby nemuseli žiadať ministerstvo hospodárstva o súhlas. Takže prečítam len tento bod. Pozmeňujúci návrh poslanca Národnej rady Slovenskej republiky Petra Kremského k vládnemu návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 975. V čl. I bode 58 § 12 ods. 2 písmeno a) znie: „a) výrobu elektriny zo slnečnej energie alebo veternej energie z celkovým inštalovaným výkonom do 5 MW vrátane; zvýšiť celkový inštalovaný výkon takéhoto energetického zariadenia nad 5 MW v prípade výroby elektriny zo slnečnej energie alebo veternej energie možno iba na základe osvedčenia na výstavbu energetického zariadenia,". Znamená to, že do 5 MW vrátane nebude potrebné žiadať o osvedčenie na výstavbu energetického zariadenia. Ďakujem veľmi pekne za podporu.
65. schôdza NR SR - 14.deň - A. dopoludnia
Dátum: 2022-05-25
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

8. Ďakujem veľmi pekne. Miloš, všetka úcta, že toto si zvládol. Myslím si, že toto sú naozaj také úlohy, ktoré máš, a je to škoda, že takýto dôležitý zákon sa mení takýmto rozsiahlym pozmeňovákom, ktorým sa úplne stráca prehľad v tom, čo tam naozaj je, čo tam nie je. Myslím si, že naozaj bolo lepšie stiahnuť ten zákon a predložiť ho ešte raz naozaj v upravenej podobe, bolo by to oveľa prehľadnejšie. Ja mám niekoľko výhrad. Samozrejme, ten pozmeňovák vlastne som až teraz ráno si prečítal, pretože sa to stále menilo a napríklad myslím si, že veľmi dôležitá vec je, že v tej špecifikácii nájomného bytu je, že k bytu prislúcha balkón, terasa alebo loggia, čo podľa mňa ani nie je potrebné, lebo dneska sa už stavajú aj byty bez balkónov, a nie je to nevyhnutnosť, ale napríklad chýba mi tam, že taký byt musí maž vlastnú kuchyňu a vlastnú kúpeľňu, čo si myslím, že je veľmi dôležité, inak sa môže stať, že sa z toho budú stavať naozaj robotnícke ubytovne, kde budú bunky a niekde na chodbe bude kuchynský kút a kúpeľňa, už takéto niečo máme v zákone o Štátnom fonde rozvoja bývania. Viackrát som to chcel odtiaľ vyhodiť, žiaľ, nesúhlasili ste s tým ako ministerstvo dopravy a SME RODINA, mrzí ma to, lebo myslím si, že naozaj štátna podpora, štátna pomoc by nemala ísť na výstavbu robotníckych ubytovní niekde pri závodoch a myslím si, že toto by tam malo byť presne upravené. A je tam niekoľko ďalších takýchto vecí, ktoré myslím si, že by sa mali upraviť, napríklad agentúre sa tam dávajú určité práva a rozsah činnosti, ktorá patrí do zákona, má to byť určené priamo v zákone podľa mňa a ďalšie nepresnosti, takže myslím si, že asi by to... (Prerušenie vystúpenia časomerom.)
65. schôdza NR SR - 13.deň - B. popoludní
Dátum: 2022-05-24
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

175. Ďakujem. Pán kolega, ja viem, že ste tu nový a každý nejak začína, ale naozaj toto bolo také veľmi zmätené. V prvom rade, samozrejme, neriešime tu ropu a v, druhá vec, treba si naozaj pozreť, čo je to rafinérska marža. To je to, čo ten návrh rieši, ale dobre, to budeme diskutovať zajtra. Ja sa len vrátim k tomu, že rodičia nemajú internet. No viete, keď už štyridsaťročný človek nevie robiť s internetom, nevie používať mobil, tak asi je načase, aby sa to naučil. Možnože to prispeje k tomu, že keď budú chcieť tých 60 eur mesačne, tak aj sa niečo naučia. Možno sa naučia aj používať internetbanking a prispeje to k vzdelanosti a internetovej gramotnosti. Tak myslím si, že to, čo ste hovorili, je skôr povzbudením pre nás, aby sme to presadili a pomohli tým ľuďom naučiť sa to používať.